钦定古今图书集成/历象汇编/乾象典/第018卷
## 钦定古今图书集成/历象汇编/乾象典/第018卷

| 钦定古今图书集成 历象汇编 第十八卷 |

| |

钦定古今图书集成历象汇编乾象典

第十八卷目录

阴阳部杂录二

阴阳部外编

乾象典第十八卷

《汉书律历志》：“律十有二，阳六为律，阴六为吕。律以统
气类物，一曰黄锺，二曰太蔟，三曰姑洗，四曰蕤宾，五
曰夷则，六曰亡射。吕以旅阳宣气，一曰林锺，二曰南
吕，三曰应锺，四曰大吕，五曰夹锺，六曰中吕。黄锺黄
者，中之色，君之服也。锺者，种也。天之中数五，五为声，
声上宫五，声莫大焉。地之中数六，六为律，律有形有
色，色上黄，五色莫盛焉。故阳气施种于黄泉，孳萌万
物，为六气元”也。以黄色名元气律者，著宫声也。宫以
九唱六，变动不居，周流六虚。始于子，在十一月。大吕：
吕，旅也，言阴大，旅助黄锺宣气而牙物也。位于丑，在
十二月。太蔟：蔟，奏也，言阳气大，奏地而达物也。位于
寅，在正月。夹锺：言阴夹助太蔟宣四方之气，而出种
物也。位于卯，在二月。《姑洗》：洗，絜也，言阳气洗物，辜絜
之也。位于辰，在三月。中吕：言微阴始起未成，著于其
中，旅助姑洗，宣气齐物也。位于巳，在四月。《蕤宾》：蕤，继
也；宾，导也，言阳始导阴气，使继养物也。位于午，在五
月。《林锺》：林，君也，言阴气受任，助蕤宾君主种物，使长
大楙盛也。位于未，在六月。《夷则》：则，法也，言阳气正法
度，而使阴气夷当伤之物也。位于申，在七月。《南吕》：南，
任也，言阴气旅助夷则，任成万物也。位于酉，在八月。
《亡射》：射，厌也，言阳气究物，而使阴气毕剥落之终而
复始，亡厌已也。位于戌，在九月。《应锺》：言阴气应亡射，
该臧万物，而杂阳阂种也。位于亥，在十月。〈又〉以阴阳
言之，太阴者，北方，北伏也。阳气伏于下，于时为冬，冬
终也。物终臧乃可称。水润下，知者谋，谋者重，故为权
也。太阳者，南方，南任也。阳气任养物，于时为夏，夏假
也。物假大乃宣平。火炎上，礼者齐，齐者平，故为衡也。
少阴者，西方，西迁也。阴气迁落物，于时为秋，秋𩏶。〈音啾〉
也。物𩏶敛乃成孰金从革，改更也。义者成，成者方，故
为矩也。“少阳”者，东方，东动也。阳气动物，于时为春，春，
蠢也。物蠢生乃动，运木曲直。仁者生，生者圜，故为规
也。“中央”者，阴阳之内，四方之中，经纬通达，乃能端直，
于时为四季，土稼啬蕃息。信者诚，诚者直，故为绳也。
五则揆物有轻重，圜、方、平直，阳阴之义。四方四时之
体，五常五行之象。厥法有品，各顺其方而应其行。职
在《大行》，鸿胪掌之。

一月之日二十九日八十一分日之四十三。先藉半
日，名曰“阳历”，不藉名曰“阴历。”所谓“阳历”者，先朔月生；
阴历者，朔而后月乃生。

《易九厄》曰：“初入元百六阳九，次三百七十四阴九，次
四百八十阳九，次七百二十阴七，次七百二十阳七，
次六百阴五，次六百阳五，次四百八十阴三，次四百
八十阳三。”

《郊祀志》。作“伏祠。”注：师古曰：“伏者为阴气将起，迫于残
阳而未得升，故为藏伏，因名伏日也。”

天好阴，祀之必于高山之下。畤，命曰“畤。”地贵阳，祭之
必于泽中圜丘。

“祭天于南郊，就阳之义也；瘗地于北郊，即阴之象也。”
《晁错传》，“错曰：‘夫胡貉之地，积阴之处也，木皮三寸，冰
厚六尺，食肉而饮酪，其人密理，鸟兽毳毛，其性能寒。
扬粤之地，少阴多阳，其人疏理，鸟兽希毛，其性能暑’。”
陆贾《新语道基》篇：“阳生雷电，阴成雪霜。”〈又〉阳气以仁
生，阴节以义降。

《韩诗外传》：“天地有合，则生气有精矣；阴阳消息，则变
化有时矣。时得则治，时失则乱。故人生而不具者，五
目无见，不能食，不能行，不能言，不能施化。三月微的，
而后能见；七月而生齿，而后能食；期年髑就，而后能
行；三年脑合，而后能言；十六而精通，而后能施化。阴
阳相反，阴以阳变，阳以阴变。故男八月生齿，八岁而
龆，齿十六血精化小通。女七月生齿，七岁而龀齿十
四而精化小通。是故阳以阴变，阴以阳变。”

《淮南子原道训》：“大丈夫恬然无思，澹然无虑，以天为
盖，以地为舆，四时为马，阴阳为御。”〈又〉大怒破阴，大喜
坠阳。

《俶真训》：“圣人呼吸阴阳之气，而群生莫不颙颙然仰
其德以和顺。”

《天文训》：二阴一阳成气二，二阳一阴成气三，合气而
为音，合阴而为阳，合阳而律，故曰“五音六律。”

《时则训》“阴阳大制有六度。天为绳，地为准，春为规，夏
为衡，秋为矩，冬为权《精神训》：“静则与阴俱闭，动则与阳俱开。”

《本经》训阴阳之情，莫不有血气之感，男女群居杂处
而无别，是以贵礼。

《法阴阳》者，德与天地参，明与日月并，精与鬼神总，戴
圆履方，抱表怀绳，内能治身，外能得人，发号施令，天
下莫不从风。

《主术训》“冬日之阳，夏日之阴，万物归之而莫使之然。”
缪称训寇，莫大于阴阳，枹鼓为小。

《道应训无为》曰：“吾知道之可以弱，可以强，可以柔，可
以刚，可以阴，可以阳。”

《氾论训》“天地之气，莫大于和。和者阴阳调，日夜分而
生物，春分而生，秋分而成。生之与成，必得和之精。积
阴则沉，积阳则飞，阴阳相接，乃能成和。”

《诠言训》：“阳气起于东北，尽于西南。阴气起于西南，尽
于东北。阴阳之始，皆调适相似。日长其类，以浸相远，
或热焦沙，或寒凝冰。故圣人谨慎其所积。”

《兵略训》：“所谓道者，体圆而法方，背阴而抱阳。”

《人间训》：“有阴德者必有阳报；有阴行者必有昭名。”
《泰族训》：“故天之且风，草木未动而鸟已翔矣；其且雨
也，阴曀未集而鱼已噞矣。以阴阳之气相动也。”〈又〉天
地不包一物，阴阳不生一类。

《春秋繁露精华篇》：“难者曰：‘大旱雩祭而请雨，大水鸣
鼓而攻社，天地之所为，阴阳之所起也。或请焉，或怒
焉者何？曰：‘大旱者，阳灭阴也。阳灭阴者，尊压卑也，固
其义也。虽大甚，拜请之而已，无敢有加也。大水者，阴
灭阳也。阴灭阳者，卑胜尊也。日蚀亦然。皆下犯上，以
贱伤贵，逆节也。故鸣鼓而攻之，朱丝胁之，为其不义’’”
也，此亦《春秋》之为强御也。故变天地之位，正阴阳之
序，直行其道而不忘其难，义之至也。

《王道》篇：“古者人君立于阴，大夫立于阳，所以别位，明
贵贱。”

《立元神篇》：“人臣居阳而为阴，人君居阴而为阳，阴道
尚形而露情，阳道无端而贵神。”

《三代改制质文》篇：“主天法商而王，其道佚；阳亲亲而
多仁朴；主地法夏而王，其道进，阴尊尊而多节义。主
天法质而王，其道佚；阳亲亲而多质爱；主地法文而
王，其道进；阴尊尊而多礼文。”

《官制象天篇》：“四时亦天之四选也。是故春者少阳之
选也，夏者太阳之选也，秋者少阴之选也，冬者太阴
之选也。”

《王道通》三篇：天以阴为权，以阳为经，阳出而南，阴出
而北，经用于盛，权用于末，以此见天之显经隐权，前
德而后刑也。故曰：“阳天之德，阴天之刑也。阳气煖而
阴气寒，阳气予而阴气夺，阳气仁而阴气戾，阳气宽
而阴气急，阳气爱而阴气恶，阳气生而阴气杀”，是故
阳常居实位而行于盛，阴常居空虚而行于末，天之
“好仁而近恶戾之变，而远大德而小刑”之意也。先《经》
而后权，贵阳而贱阴也。故阴夏入居下，不得任岁事，
冬出居上，置之空处也。养长之时伏于下，远去之，弗
使得为阳也。无事之时，起之空处，备之备次陈守闭
塞也。此皆天之近阳而远阴。

《基义》篇：“君臣、父子、夫妇之义，皆取诸阴阳之道。君为
阳，臣为阴，父为阳，子为阴，夫为阳，妻为阴。阴道无所
独行，其始也不得专起，其终也不得分功，有所兼之
义。是故臣兼功于君，子兼功于父，妻兼功于夫，阴兼
功于阳，地兼功于天。”〈又〉天出阳，为煖以生之。地出阴，
为清以成之。不煖不生，不清不成。

《同类相动篇》：“天将阴雨，人之病，故为之先动，是阴相
应而起也。天将欲阴雨，又使人欲睡卧者，阴气也。有
忧亦使人卧者，是阴相求也。有喜者，使人不欲卧者，
是阳相索也。水得夜益长数分，东风而酒湛溢，病者
至夜而疾益甚。鸡至几明，皆鸣而相薄，其气益精，故
阳益阳而阴益阴，阴阳之气，因可以类相益损也。天”
有阴阳，人亦有阴阳。天地之阴气起，而人之阴气应
之而起，人之阴气起，而天地之阴气亦宜应之而起，
其道一也。明于此者，欲致雨，则动阴以起阴，欲止雨，
则动阳以起阳。

《顺命篇》：“万物非天不生，独阴不生，独阳不生，阴阳与
天地参，然后生。”

《循天之道》篇：“天有两和，以成二中，岁立其中，用之无
穷。”是北方之中用合阴，而物始动于下；南方之中用
合阳，而养始美于其上。〈又〉男女之法，“法阴与阳。”阳气
起于北方，至南方而盛，盛极而合乎阴。阴气起乎中
夏，至中冬而盛，盛极而合乎阳。〈又〉阳者，天之宽也；阴
者，天之急也。〈又〉“高台多阳，广室多阴”，远天地之和也。
〈又〉天之道，向秋冬而阴来，向春夏而阴去。

“《如天》之为篇。”阴阳之气在上天亦在人。在人者为好
恶喜怒。在天者为暖清寒暑。〈又〉天地之间有阴阳之
气，常渐人者，若水常渐鱼也。所以异于水者，可见与
不可见耳。〈又〉明阳阴入出实虚之处，所以观天之志；
辨五行之本末顺逆，小大、广狭，所以观天道也《大戴礼曾子天圆篇》：“律居阴而治阳，历居阳而治阴，
律历迭相治也。”

《四代》篇：“有天德，有地德，有人德，此谓三德。三德率行，
乃有阴阳。阳曰德，阴曰刑。”

《盐铁论轻重篇》《文学》曰：“扁鹊抚息脉而知疾所由生。
阳气盛则损乏而调阴，寒气盛则损乏而调阳。”〈又〉《文
学》曰：“边郡山居谷处，阴阳不和，寒冻裂地，冲风飘卤，
沙石凝积，地势无所宜。中国天地之中，阴阳之际也，
日月经其南，斗极出其北，含众和之气，产育庶物。”
《论菑》篇《文学》曰：“日者阳，阳道明；月者阴，阴道冥。君尊
臣卑之义。故阳先盛于上，众阴之类消于下；月望于
天，蚌蛤盛于渊。”〈又〉大夫曰：“文学言刚柔之类，互胜相
代生。《易》明于阴阳，《书》长于五行，春生夏长，故火生于
寅。木，阳类也，秋生冬死，故水生于申。金，阴物也，四时
五行，迭废迭兴。阴阳异类，水火不同。器。金得土而成，
得火而死。金生于巳，何说何言然乎？”〈又〉《文学》曰：“天道
好生恶杀，好赏恶罚，故使阳居于实而宣德施，阴藏
于虚而为阳佐辅。阳刚阴柔，季不能加孟。此天贱冬
而贵春，申阳屈阴，故王者南面而听天下，背阴向阳，
前德而后刑也。”

《后汉书律历志》律术曰：“阳以圆为形，其性动；阴以方
为节，其性静。动者数三，静者数二。以阳生阴，倍之，以
阴生阳，四之，皆三而一。阳生阴曰下生，阴生阳曰上
生。上生不得过黄锺之清浊，下生不得及黄锺之数
实。皆参天两地，圆盖方覆，六耦承奇之道也。”〈又〉冬至
阳气应，则乐均清景长极，黄锺通，土灰轻而衡仰。夏
至阴气应，则乐均浊景短极，蕤宾通，土灰重而衡低。
《吴越春秋》从阴收著，望阳出粜䇲，其极计三年五倍。
《白虎通礼乐》篇：“功成作乐，治定制礼。”乐言作，礼言制
何？乐者阳也，阳倡始，故言作；礼者阴也。阴制度于阳，
故言制乐象阳，礼法阴也。〈又〉王者所以四食者何？明
有四方之物，食四时之功也。平旦食，少阳之始也。昼
食，太阳之始也。晡食，少阴之始也。暮食，太阴之始也。
〈又〉“所以名之为‘角’”者，跃也，阳气动跃。征者，止也，阳气
止。商者，张也，阴气开张，阳气始降也。羽者，纡也，阴气
在上，阳气在下。宫者，容也，含也，含容四时者也。
《封公侯篇》：“诸侯世位，大夫不世，安法？”所以诸侯南面
之君，体阳而行，阳道不绝；大夫人臣北面，体阴而行，
阴道绝。以男生内向，有留家之义；女生外向，有从夫
之义。此阳不绝阴有绝之效也。

《乡射》篇：“天子所以亲射何？助阳气达万物也。春气微
弱，恐物有窒塞，不能自达者。夫射自内发外，贯坚入
刚，象物之生，故以射达之也。”〈又〉所以必因射助阳选
士者，所以扶助微弱而抑其强，和调阴阳，戒不虞也。
《灾变篇》：“霜之为言亡也，阳以散亡；雹之为言合也，阴
气专精，积合为雹。日食者必杀之何？阴侵阳也。鼓用
牲于社，社者，众阴之主，以朱丝萦之，鸣鼓攻之，以阳
责阴也。”〈又〉“大旱则雩祭求雨”，非苟虚也。“敕阳责下”，求
阴道也。

《耕桑》篇：“耕于东郊何？东方少阳，农事始起。桑于西郊，
西方少阴，女功所成。”

《蓍龟篇》《礼三正记》曰：“天子龟长一尺二寸，诸侯一尺，
大夫八寸，士六寸。龟阴，故数偶也。天子蓍长九尺，诸
侯七尺，大夫五尺，士三尺。蓍阳，故数奇也。”〈又〉龟以制
火灼之《何礼杂记》曰：“龟，阴之老也；蓍，阳之老也。”龙非
水不处，龟非火不兆。以阳动阴也。

《文质》篇：“珪以为信者何？”珪者兑上，象物皆生见于上
也。信莫著于作见，故以珪为信，而见万物之始，莫不
自洁，珪之为言洁也。上兑阳者，下方阴也。阳尊，故其
礼顺备也。位在东方，阳见义于上也。“璧以聘问何？”璧
者方中圆外，象地。地道安宁而出财物，故以璧聘问
也。方中，阴德方也。“圆外”，阴系于阳也。阴德盛于内，故
见象于内，位在中央。璧之为言积也，中央故有天地
之象，所以据用也。内方象地，外圆象天也。璜所以征
召何？璜者半璧，位在北方，北阴极而阳始起，故象半
阴。阳气始施，征召万物，故以征召也。不象阴何？阳始
物微未可见。璜者，横也，质尊之命也。阳气横于黄泉，
故曰“璜。”璜之为言光也，阳光所及，莫不动也。象君之
威命所加，莫敢不从，阳之所施，无不节也。璋以发兵
何？璋半珪，位在南方，南方阳极而阴始起，兵亦阴也，
故以发兵也。不象其阴何？阴始起，物尚凝，未可象也。
璋之为言明也，赏罚之道，使臣之礼，当章明也。南方
之时，万物莫不章，故谓之璋。琮以起土功，发聚众何？
琮之为言圣也，象万物之宗聚圣也，功之所成，故以
起土，功发众也。位西方，西方阳收功于内，阴出成于
外，内圆象阳，外直为阴，外牙而内凑，象聚会也。故谓
之“琮。”

《三正》篇：“王者必一质一文，何以承天地，顺阴阳？阳之
道极，则阴道受，阴之道极，则阳道受”，明二阴二阳不
能相继也。质法天，文法地而已。故天为质，地受而化
之，养而成之，故为文《三纲》篇：“君臣、父子夫妇，六人也，所以称三纲何？一阴
一阳之谓道，阳得阴而成，阴得阳而序，刚柔相配，故
六人为三纲。”

《情性》篇：情性者，何谓也？性者阳之施，情者，阴之化也。
人禀阴阳气而生，故内怀五性六情。情者，静也，性者，
生也，此人所禀六气以生者也。故《钩命诀》曰：“情生于
阴，欲以时念也；性生于阳，以理也。阳气者仁，阴气者
贪。故情有利欲，性有仁也。”

《天地》篇：“天所以反常行何以为？阳不动无以行其教，
阴不静无以成其化，虽终日乾乾，亦不离其处也。”
《日月》篇：“月有闰馀何？周天三百六十五度四分度之
一，岁十二月，日过十二度，故三年一闰，五年再闰，明
阴不足阳有馀也。故谶曰：‘闰者阳之馀’。”

《嫁娶》篇：“男三十而娶，女二十而嫁。阳数奇，阴数偶。男
长女幼者，阳舒阴促。男三十筋骨坚强，任为人父；女
二十肌肤充盛，任为人母。合为五十，应大衍之数，生
万物也。”故《礼·内则》曰：“男三十壮有室，女二十壮而嫁。”
七岁之阳也，八岁之阴也。七八十五，阴阳之数备，有
相偶之志。故《礼记》曰：“女子十五许嫁，笄而字。”礼之称
字，阴系于阳，所以专一之节也。阳尊无所系，二十五
系者，就阴节也。阳舒而阴促。“三十数三终，奇阳节也；
二十数再终，偶阴节也。阳小成于阴，大成于阳，故二
十而冠，三十而娶。阴小成于阳，大成于阴，故十五而
笄，二十而嫁也。”

《丧服篇》以竹杖何？取其名也。竹者蹙也，桐者痛也。父
以竹，母以桐何？竹者阳也，桐者阴也。竹何以为阳？竹
断而用之，质，故为阳；桐削而用之，加人功文，故为阴
也。

《论衡本性》篇：“董仲舒览孙孟之书，作情性之说曰：‘天
之大经，一阴一阳；人之大经，一情一性。性生于阳，情
生于阴，阴气鄙，阳气仁’。”曰：“性善者，是见其阳也；谓恶
者，是见其阴者也。若仲舒之言，谓孟子见其阳，孙卿
见其阴也。处二家各有见，可也，不处人情性，情性有
善有恶，未也。夫人情性同生于阴阳，其生于阴阳，有
渥有泊。玉生于石，有纯有駮。情性生于阴阳，安能纯
善？”仲舒之言，未能得实。刘子政曰：“性生而然者也，在
于身而不发；情接于物而然者也，出形于外。形外则
谓之阳，不发者则谓之阴。夫子政之言，谓性在身而
不发，情接于物，形出于外，故谓之阳；性不发，不与物
接，故谓之阴。夫如子政之言，乃谓情为阳，性为阴也。”
不据本所生起，苟以形出与不发见定阴阳也，必以
形出为阳，性亦与物接，“造次必于是，颠沛必于是。恻
隐不忍，仁之气也；卑谦辞让，性之发也，有与接会，故
恻隐卑谦，形出于外。”谓性在内，不与物接，恐非其实。
不论性之善恶，徒议外内阴阳，理难以知。且从子政
之言，以性为阴，情为阳。夫人禀情，竟有善恶否也？
《感虚篇》传书言：“师旷奏白雪之曲，而神物下降，风雨
暴至。”原省其实，殆虚言也。风雨暴至，是阴阳乱也。乐
能乱阴阳，则亦能调阴阳也。王者何须修身正行，扩
施善政，使鼓调阴阳之曲，和气自至，太平自立矣。
《雷虚篇》实说，雷者，太阳之激气也。何以明之？正月阳
动，故正月“始雷。五月阳盛，故五月雷迅；秋冬阳衰，故
秋冬雷潜。”盛夏之时，太阳用事，阴气乘之，阴阳分事
则相校轸，校轸则激射，激射为毒，中人辄死，中木木
折，中屋屋坏，人在木下屋间，偶中而死矣。何以验之？
试以一斗水灌冶铸之火，气激襒裂，若雷之音矣。或
近之，必灼人体。天地为𬬻大矣，阳气为火猛矣，云雨
为水多矣。分争激射，安得不迅？中伤人身，安得不死？
当冶工之消铁也，以土为形，燥则铁下，不则跃溢而
射，射中人身，则皮肤灼剥。阳气之热，非直消铁之烈
也；阴气激之，非直土泥之湿也；阳气中人，非直灼剥
之痛也。

《变动篇》：“夏末蜻蛚鸣，寒螀啼，感阴气也；雷动而雉惊，
发蛰而蛇出，起阳气也。”〈又〉寒温之气，系于天地，而统
于阴阳，人事国政，安能动之。

《明雩》篇：“水旱者，阴阳之气也。满六合，难得尽祀。故修
坛设位，敬恭祈求，效事祉之义，复灾变之道也。推生
事死，推人事鬼，阴阳精气，倘如生人，能饮食乎？”故共
馨香，奉进旨嘉。区区惓惓，冀见答享。

《顺鼓篇》：“春秋之义，大水，鼓用牲于社。”说者曰：“鼓者，攻
之也。或曰胁之。胁则攻矣。阴胜，攻社以救之。”〈又〉俗图
女娲之象为妇人之形，又其号曰“女。”仲舒之意，殆谓
女娲古妇人帝王者也。男阳而女阴，阴气为害，故祭
女娲求福祐也。

《自然篇》：“天道无为，故春不为生，而夏不为长，秋不为
成，冬不为藏。阳气自出，物自生长；阴气自出，物自成
藏。”

《论死篇》：“鬼神者，阴阳之名也。阴气逆物而归，故谓之
鬼；阳气导物而生，故谓之神。”

《订鬼》篇：“龙，阳物也，故时变化；鬼，阳气也，时藏时见。”〈又〉
世谓童子为阳，故妖言出于小童。童巫含阳，故大雩之祭，舞童暴巫，雩祭之礼。倍阴合阳，故犹日蚀阴胜，
攻社之阴也。日蚀阴胜，故攻阴之类。天旱阳胜，故愁
阳之党。巫为阳党，故鲁僖遭旱，议欲焚巫。巫含阳气，
以故阳地之民多为巫。〈又〉故凡世间所谓妖祥，所谓
鬼神者，皆太阳之气为之也。太阳之气，天气也。天能
生人之体，故能象人之容。夫人所以生者，阴阳气也。
阴气生为骨肉，阳气生为精神。人之生也，阴阳气具，
故骨肉坚，精气盛，精气为知。骨肉为强，故精神言谈，
形体固守，骨肉精神，合错相持，故能常见而不灭亡
也。太阳之气盛而无阴，故“徒能为象，不能为形。”无骨
肉，有精气，故一见恍惚，辄复灭亡也。

《言毒篇》：“夫毒，阳气也，故其中人若火灼。”〈又〉人见鬼者，
言其色赤，太阳妖气自如其色也。鬼为烈毒，犯人辄
死，故杜伯射周宣，立崩。鬼所赍物，阳火之类，杜伯弓
矢，其色皆赤。南道名毒曰“短狐。”杜伯之象，执弓而射，
阳气因而激，激而射，故其中人象弓矢之形。〈又〉江北
地燥，故多蜂虿。江南地湿，故多蝮蛇。生高燥比阳，阳
物悬垂，故蜂虿以尾刺；生下湿比阴，阴物柔伸，故“蝮
蛇以口齰。”

《潜夫论本政》篇：“凡人君之治，莫大于和阴阳。阴阳者，
以天为本。天心顺则阴阳和，天心逆则阴阳乖。”
张衡《灵宪》：“天体于阳，故圆以动。地体于阴，故平以静。”
〈又〉天以阳回，地以阴浮。〈又〉日者，阳精之宗，积而成鸟，
象乌而有三趾，阳之类，其数奇。月者，阴精之宗，积而
成兽，象兔，阴之类，其数耦。

《释名》：“律，述也；所以述阳气也。”

蔡邕《独断》，“五祀之别名。门，秋为少阴，其气收成，祀之
于门。”祀门之礼：“北面设主于门左枢。户，春为少阳，其
气始出生养，祀之于户。”祀户之礼：“南面设主于门内
之西行。冬为太阴，盛寒为水，祀之于行，在庙门外之
西，拔壤厚二尺，广五尺，轮四尺，北面设主于拔上。灶。
夏为太阳，其气长养，祀之于灶。”祀灶之礼：“在庙门外”
之东，先席于门奥西，东，设主于灶陉也。中霤，季夏之
月，土气始盛，其祀中霤。霤神在室。祀中霤，设主于牖
下也。

《参同契》，“日月悬象章。天地媾其精，日月相撢持。雄阳
播元施，雌阴化黄包。”

《水火情性章》“举水以激火，奄然灭光明。日月相薄蚀，
常在朔望间。水盛坎侵阳，火衰独昼昏。阴阳相饮食，
交感道自然。”

《阴阳精气章》，“乾刚坤柔，配合相包。阳禀阴受，雄雌相
须。须以造化，精气乃舒。”

《养性立命章》“阳神日魂，阴神月魄。魂之与魄，互为室
宅。”

《男女相胥章》：月受日化，体不亏伤。阳失其契，阴侵其
明。晦朔薄蚀，掩冒相倾，阳消其形，阴陵灾生。

《法象成功章》“寅申阴阳祖兮，出入复终始。循斗而招
摇兮，执衡定元纪。”

《人物志》。聪明者，阴阳之精。阴阳清和，则中叡外明。
《周易略例》明彖。夫少者，多之所贵也；寡者，众之所宗
也。一卦五阳而一阴，则一阴为之主矣。五阴而一阳，
则一阳为之主矣。夫阴之所求者阳也；阳之所求者
阴也。阳苟一焉，五阴何得不同而归之？阴苟只焉，五
阳何得不同而从之？故阴爻虽贱，而为一卦之主者，
处其至少之势也。

《翼庄》：“天地阴阳对生也，是非治乱互有也，将奚去哉？”
〈又〉谁得先物者乎哉？吾以阴阳为先物，而阴阳者，即
所谓物耳，谁又先阴阳者乎？吾以自然为先。

《枕中书》：“天失阴阳，水旱不节。人失阴阳，神根命竭。”
《天隐子安处篇》：天地之气，有亢阳之攻肌，淫阴之侵
体，岂不防慎哉。

《元真子𬸚𬸦篇》：“空之寥曰，濛同茫唐，青冥苍茫，廓兮
而。”包天裹地，诞阴育阳，其孰能大乎？吾之大乎
哉。

《涛之灵篇》，影之问乎光曰：“吾昧乎体之阴，君昭乎质
之阳。”

《谭子化书》：“阴阳相搏，不根而生芝菌；燥湿相育，不母
而生蝤蛴。是故世人体阴阳而根之，敩燥湿而母之，
无不济者。”

《宋史天文志》：“六甲六星，主分阴阳，配节候。”〈又〉《三公》三
星，皆主宣德化，调七政，和阴阳之官也。〈又〉三台六星，
两两而居，一曰泰阶，所以和阴阳而理万物也。
《乐志》：“凡言乐者必曰钟鼓，盖钟为秋分之音而属阴，
鼓为春分之音而属阳。”

《关氏易传》：“天生于阳，成于阴，阴成则阳去。生于阴，成
于阳，阳成则阴去。六爻初上无位者，阴阳相去者也。”
〈又〉《阴阳三五》，一五而变七十二候，二五而变三十六
旬，三五而变二十四气。

《渔樵问对》渔者问樵者曰：“小人可绝乎？”曰：“不可。君子
禀阳正气而生，小人禀阴邪气而生。无阴则阳不成，
无小人则君子亦不成，唯以盛衰乎其间也。阳六分则阴四分，阴六分则阳四分，阴阳相半，则各五分矣。
由是知君子小人，四时有盛衰也。”

《埤雅》：“蟋蟀之虫，随阴迎阳。”〈又〉古文“云”字作云，象云回
转之形，其上从二。二者，天中之阴也。天中之阴，应之
于上，故地中之阳，升而为云。

《袪疑说》筮以蓍古法也。近世以钱掷爻，以钱之有字
者为阴，无字者为阳，故两背为拆，两字为单。朱文公
以为钱之有字者为面，无字者为背。凡物面皆属阳，
背皆属阴。或谓古者铸金为贝，曰刀、曰泉，其阴或纪
国号，如镜阴之有款式也。一以为阴，一以为阳，未知
孰是？

《尔雅翼》：蘘荷宜在林木阴下，故古人云：“蘘荷依阴，时
藿向阳。”

鹤感于阳，故知“夜半”；鹳感于阴，故知“风雨。”

螳螂，小暑后五日而生，所应者微阴。

《灵龟文》“五色，似玉似金，背阴向阳。”

《易学启蒙》木阳而金阴，亦犹视阳而听阴也。

《梦溪笔谈》：“六壬四月将曰传送。”传送者，四月阳极将
退，一阴欲生，故传阴而送阳也。

《西溪丛语》：“日者众阳之母，阴生于阳，故潮附之于日
也。月者太阴之精，水乃阴类，故潮依之于月也。是故
随日而应月，依阴而附阳。”

“《揲》《蓍》”之法，用老阳老阴多少之数求之，即偏而不均，
若以奇偶之数求之，最为精妙，“三奇老阳，三偶老阴，
一奇两偶少阳，两奇一偶少阴。”

《易潜虚》，隆，盛也。一阳之进，必盛于夏，是谓隆暑，阴则
生矣。一阴之进，必底于寒，是谓隆冬，阳亦形焉。〈又〉五
爻暑至阴生，寒极阳萌。“君子畏盈，小人怙成。”

“齐”，中也。阴阳不中，则物不生。

《经外杂抄》：圣人春夏养阳，秋冬养阴，以从其根。注云：
“阳气根于阴，阴气根于阳。无阴则阳无以生，无阳则
阴无以化。全阴则阳气不极，全阳则阴气不穷。
水为阴，火为阳，阳为气，阴为味。”

年四十而阴气自半也，起居衰矣。

《路史循蜚纪》：“天阳而地阴，魂阳而魄阴，是故智气归
天，而体魄则归地。神阳而鬼阴，君子阳而小人阴，是
故正直为神，而憸险则为鬼。德阳而欲阴，男阳而女
阴，是故德盛成男，欲盛成女。禽阳而兽阴，老阳而释
阴，是故‘释’”误“多毛”，“老”误“多羽。”

《因提纪》“五月旱。”熯《熯》，人知为暑也，而阴实生之。十月冰
霰，人知为寒也，而阳实始之。〈又〉男十月毓于寅，女十
月毓于申。申为三阴，寅为三阳，故年运起焉。

《襌通》纪律准《干》，吕准《坤》。是故六阳乘位而始于《复》，六
阴乘位而始于《姤》。阴成于《坤》，阳成于干。乾卦巳而位
亥，坤位申而卦亥。亥者，乾坤之交，阴之极而阳之所
繇始也。

乐者，阴阳之和也。圣人者，协阴阳之声，制其器以宣
其和而已。琴瑟者，乐之本和者也。琴统阳，瑟统阴，以
阳佐阴，不可易也。是故登歌，惟王备琴瑟，诸侯则有
瑟而无琴，《燕礼》登歌有瑟而已，所以别于王也。瑟惟
阴也，故朱襄鼓五弦之瑟而群阴来；琴惟阳也，故虞
氏鼓五弦之琴而南风至。阴阳之应，各从其类，是以
伯牙鼓琴而马仰秣，瓠巴鼓瑟而鱼出听。鱼水物而
马火物，以类应也。杨泉曰：“琴欲高张，瑟欲下声，数不
逾，琴以佐阳也。阳主生，故其情喜，阴主杀，故其情悲，
阴阳并毗，则寒暑不成而四时忒矣。此帝女之鼓瑟，
所以动阴声而悲不能克也。”

《梅谱》：花属阳而象天，不属阴而象地。〈按不音跗〉
《容斋续笔》：“史传称百六阳九为厄会”，以《历志》考之，其
名有八，初入元百六，曰阳九，次曰阴九。又有阴七、阳
七，阴五、阳五、阴三、阳三，皆谓之灾岁。大率经岁四千
五百六十，而灾岁五十七，以数计之，每及八十岁则
值其一。今人但知阳九之厄，云经岁者，常岁也。
《容斋三笔》：“坎位正北，当幽阴肃杀之地，其象于《易》为
水为”月。董仲舒所谓“阴常居大冬，而积于空虚不用
之处，然而谓之阳。离位正南，当文明赫赫之地；于《易》
为日、为火。”仲舒所谓阳常居大夏，而以生育长养为
事，然而谓之阴，岂非以阴生于午，阳生于子故邪？司
马正云：“天是阳，而南是阳位，故木亦是阳，所以木正
为南正也。火是地正，亦称北正者，火数二”，二地数地
阴主北方，故火正亦称北正。究其极挚，颇似难晓，圣
人无所云。古先名儒以至于今，亦未有论之者。
虞喜《天文论》汉《太初历》十一月甲子夜半冬至云：“岁
雄在阏，逢雌在摄提格，月雄在毕，雌在觜，日雄在子。”
又云：“甲，岁雄也，毕，月雄也，陬，月雌也。”大抵以十干为
岁阳，故谓之雄；十二支为岁阴，故谓之“雌。”

《蠡海集》：云为阳用，故龙腾则云起；风为阴用，故虎啸
则风生。或以云为阴，风为阳者，谓其体也。盖！云乃阴
之体，升而为阳之用；风乃阳之体，散而为阴之用。是
以云起也，石必滋；风行也，土必燥。

云为阳，阳生施；雨为阴，阴生化。阳施而阴化，故云密则雨降。阳施而阴不能化，则有云而无雨。未有阳不
施而阴能化者，故有雨则未尝无云也。是以《易》曰：“云
行雨施。”盖阳可摄阴，阴不能强阳也。

雪为阴之极，全得水之成数。雪花每每皆六出。霜雪
者，雨露之凝结，水从金生，气盈而见母，是以霜雪色
皆白也。

北斗位北而得七，为火之成数。南斗位南而得六，为
水之成数。此乃阴阳精神交感之义也。日生于东，乃
有西酉之鸡；月生于西，乃有东卯之兔。此阴阳魂魄
往来之义也。

或问曰：“夏月龙行，雨馀月否者何？”答曰：“雨，阴从地生。
夏日阳极在上，阴岂能生而升乎？不升则不降。龙潜
湫潭幽阴之处，一动而出，阴气得附之以升，既升必
降，散而为雨。故夏日之雨则龙行也。”

谚云：“月如仰瓦，不求自下；月如张弓，少雨多风。”盖！月
有九行，月行八道，青、白赤黑各二道，皆出入于黄道
之中，故曰九行。道不中而过南，则为阳道；道不中而
过北，则为阴道。行阳道则旱，行阴道则潦。月借日为
光，月生如仰瓦，则行阴道；如张弓，则行阳道也明矣。
阳经而阴纬，经之体纵，纬之体横。故天之度为经纵，
五星之缠为纬横。纵为经而静，故列宿曰“经星。”横为
纬而动，故五星为纬星也。

地为天之平，地半以上，《气》阳主之；地半以下，《水》阴主
之。

地之上阳也。客阴来，胁和而为雨。地之下阴也。客阳
来，胁散而为风。故雨从天降。风从地生。

阳无形，阴有形，故阳散而为风，阴蓄而为水。

阳气出乎地之上为风，风燥物；阴气潜乎地之下为
水，水湿物。风则无形，水则有形也。

阳之数一三五七九，阴之数二四六八十。盖阳之数
有首而无尾，阴之数有尾而无首。是以阳会于首而
不至于足，阴会于足而不至于首也。

人与畜，凡动物血皆赤者，血为阴，属水，《坎》为水，中含
阳，血色赤，所含者阳也。《离》中之交，生气之动也。去体
久即黑，熟之亦黑，返本之义也。

凡人之身，人中至尾闾，为督脉，属阳；龈交至会阴，为
任脉，属阴。两臂表为阳，里为阴，在身之上应天，倾西
北，故臂敛归内；两股外后为阳，内前为阴，在身之下
应地，不满东南，故膝屈向后。身之上象西北，法天为
阴不足；身之下象东南，法地为阳不足也。

耳目为阳也，故便左；手足为阴，故便右。亦天地之义
尔。

男得阳气根于子，女得阴气根于午。男子之生也，抱
母向于子，女子之生也，负母向于午也。或曰：“男生必
伏，女生必偃。”谓男阳气在背，女阳气在腹。予以为非
阳气也，乃生气也。男气盛于阳，女气盛于阴，背为阳，
腹为阴，观溺水而死者可知矣，男伏而女偃。

人之梦，非神与物交，乃魂与物接。盖开目为阳，魂居
其位；闭目为阴，魂离其位，则有时乎与物接，故“寝而
梦生”焉。

“天之气为阳，阳必降；地之气为阴，阴必升。”故人身手
足三阳，自手而头，自头而足；手足三阴，自足而胸腹，
自胸腹而至于手。此阳降而阴升，明矣。

“四根三结”之说者，手与头并胸腹及足为十二经之
根，皆在于此四处始，故曰“四根”也。手之三阳结于头，
足之三阳结于足，足之三阴结于胸腹，手之三阴结
于手，盖手足各有三阴三阳，必同结于一处，故曰三
结也。又有一说，手三阳一根也，手三阴一根也，足三
阳一根也，足三阴一根也，岂非四根乎？太阳为开，阳
明为阖。少阳为枢。阳之三结也。太阴为开。厥阴为阖。
少阴为枢。阴之三结也。是为“四根三结矣。”

“天气通于鼻，地气通于口，鼻受气，口受味。天阳有馀，
故鼻窍未尝闭；地阴不足，故口尝闭”，必因言语饮食
而方开也。

“人身之肝位在于右，而脉胗却见左手，脾位在于左，
而脉胗却见右手，此亦阴阳互藏其宅”之义也。
“人之受气而生，则先生鼻，鼻通肺，肺主气也。男为阳，
阳生于子；女为阴，阴生于午。荣卫之行，子丑循胆肝，
午未循心小肠。是以男子生鼻之后，目即生焉，目应
肝胆；女子生鼻之后，舌即生焉”，舌应心小肠，目现于
体外，阳之用也。舌隐于体内。阴之用也。

肝沉而肺浮，《难经》已详言之。然肝为木，少阳之象也；
肺为金，少阴之象也。阴金反居上，阳木反居下者，盖
阴生于午，在上而趋下；阳生于子，在下而趋上也。是
以肺处上而肝处下，魂魄交互以往来，心为太阳，附
于少阴肺；肾为太阴，邻于少阳肝。故肺形朝前，居阳
分也；肝形向后，居阴分也。

“河以北，坎位也，故其人多内实。江以南，离位也，故其
人多内虚。”内实者，阳在内宜寒泻，内虚者，阴在内宜
温补。

人之身随二气以相感，冬之日坎用事，阳在内，喜嗜热物，滋其阳也。夏之日离用事，阴在内，喜嗜冷物，益
其阴也。各从其类耳。

“人之毛，乃血之馀。三阳之毛，皆显于首。”太阳之毛，发
也；少阳之毛，眉也；阳明之毛，须也。太阳居上，少气多
血，故发自幼即有而日能长；少阳居中，多气少血，故
眉自幼即有而不能长；阳明居下，多气多血，故须既
壮始有而亦能长。以是知缘血然也。妇人无须者，盖
冲脉并阳明行月事以时去，使阳明之血不能充，不
能充则血虚矣，由血虚，所以须不生也。宦者伤其厥
阴之络，耗其阳明之血，故无须也。而天宦之人，则阳
明之血元不足也。三阴之毛，皆潜于体，太阴，指毛也；
少阴，腋毛也；皆多气少血，故不能盛；厥阴，阴毛也；厥
阴，少气多血，而独能盛，然三阴之毛幼皆无，既壮而
后始生也。

或问：“人身背为阳，腹为阴，何也？”曰：“此法天地之义也。”
背在后以应北，北子位，阳生于子之象焉。腹在前以
应南，南午位，阴生于午之象焉。

鸟之咮方者，趾方近于阴，故夜不眠而能飞鸣；鸟之
咮尖者，趾尖纯于阳，故夜宿而不能飞鸣鸟咮尖而
能夜飞鸣者，色纯于阴也。若鸦颈既白而不纯，故夜
不能飞鸣也。水鸟禀于阴，是以鹳鹤夜亦飞鸣。
凡卵皆白在外而黄在内，及抱成形，则黄变居外，白
变居内矣。何以知其然？观夫鸡、鹅、鸭在壳内生毛者，
俱黄毛；其飞禽外生毛者，身与吻俱黄，可验。此盖太
极之前阴包阳；太极之后阳包阴也。

鼠之前爪四指，阴也；“后爪五指”，阳也。故为“阴阳之始
终。”龟之前后爪，亦同于鼠，故为阴阳之大用。

飞禽皆属阳，故昼飞鸣而夜栖宿。然乌独夜飞鸣者，
色黑属阴，从其类也；鹳鹤夜飞鸣者，水鸟含阴，从其
性也。

“走兽皆属阴，故夜动而昼伏。”然独猿猴不分昼夜者，
缘食果实而居林栖树，兼乎阳也。

飞禽为阳，皆食果谷，得天阳之气也；走兽为阴，皆食
刍槁，得地阴之气也。故“飞禽巢居，走兽穴居。”

水族乃阴中之阳，何以知其然欤？盖羽禽卵生者，阳
也，水族亦多卵生，刚在外之物皆阳者，螺蚌龟鳖、虾
蟹皆壳在外，阳之气轻而虚。鸟得阳气多，故羽翎皆
空管，是以能高飞；鱼乃阴物，而得阳气多，故腹内生
脬，是以能浮跃。鱼目昼夜不瞑，因知其为阴物而得
阳多者也。

蝉近阳，依于木，以阴而为声，蝉则腹板鸣；蛩近阴，依
于土，以阳而为声，蛩则背翅鸣。蝉，阳性和，此息而彼
作蛩；阴性妒，相遇必争。𩰚，
人为阳，物为阴，阳数自一而至九无尾，阴数自二而
至十有尾，故人无尾而物皆有尾也。

阳奇阴耦，奇纵耦横。阳为人，得奇数；阴为畜，得耦数。
奇数纵，故“人首直”；耦数横，故“畜首横”也。

或问曰：“兽有尿，禽无尿，何也？”答曰：“兽得阴数，阴数无
始，为无上，故无翼。禽得阳数，阳数无终为无下，故一
窍而无尿也。”

坎离交互：坎本阳，却为月；离本阴却为日。《盖》。月含阳
故有兔；日含阴故有鸡；鸡兔乃东西之对待，是曰坎
离，为二气之交互也。

阴错阳差有十二日盖，六十甲子分为四段，自甲子、
己卯、甲午、己酉各得十五辰，甲子之前三辰，值辛酉、
壬戌、癸亥为阴错，己卯之前三辰，值丙子、丁丑、戊寅
为阳差，甲午之前三辰，值辛卯、壬辰、癸巳为阴错，己
酉之前三辰，值丙午、丁未、戊申为阳差。盖四段中每
段除十二辰，各馀三辰，三四亦得十二辰，是为阴错
阳差也，甲子、甲午为阳辰，故有阴错，己卯、己酉为阴
辰，故有“阳差”也。

又一说，甲子、甲午、己卯、己酉之前各三辰者，以天干
配地支，一周之后所馀三辰也。甲配子而历尽于乙
亥，故丙子、丁丑、戊寅为阳错。己配卯而历尽于庚寅，
故辛卯、壬辰、癸巳为阴差也。丙午、丁未、戊申为阳差，
辛酉、壬戌、癸亥为阴错者，就甲午、己酉上，同此类推。
十二肖属子为阴极，幽潜隐晦，以鼠配之，鼠藏迹；午
为阳极，显易刚健，以马配之，马快行。丑为阴，俯而慈
爱，以牛配之，牛舐犊。未为阳，仰而秉礼，以羊配之，羊
跪乳。寅为三阳，阳胜则暴，以虎配之，虎性暴。申为三
阴，阴胜则黠，以猴配之，猴性黠。卯酉为日月二门，二
肖皆一窍，兔舐雄毛则孕，感而不交也。鸡合踏而无
形，交而不感也。辰巳阳起而变化，龙为盛，蛇次之，故
龙蛇配辰巳。龙蛇者，变化之物也。戌亥阴敛而持守，
狗为盛，猪次之，故狗猪配戌亥。狗猪者，镇静之物也。
或云：皆取不全之物，配肖属者，非也。庶物万类，岂特
十二哉，况无义理，不足信也明矣。

十干：“甲”，万物之始，生气之原。草木初生，破土而出，必
有两叶，叶中透气，故“甲”字象形，如两叶相抱也。“乙”，甲
阳；乙阴，甲既出而阳已露于上根，必下盘以为固，故

丁之字皆平头。丁丁者，壮也。万物至盛夏，莫不皆壮，
居正阳之位，适足与阴相当，故丁又有相当之义。戊，
万物依土而生，四行依土而立。戊配阳土，戊茂也，物
得而茂，又茂有成之义，故能为物之始终。己为阴土，
不能独为，必因阳以用，起己巳也。依阳而起，从阳而
已，亦始终之义尔。庚西方金气，为秋。万物历《离》明燥
极，至秋金则微阴始生，物得更甦。庚者更也，辛者新
也，金为成实物，至秋而收敛，变阳而为阴，一新之意
存焉。壬物无终绝之理，将尽必复生，北方冬水，物气
将尽，故先含生意。壬者妊也，物至此而懹妊也。癸者
揆也，物出有归，闭藏为终，终遂天真，同归一揆也。
十二支子为一阳，北方至阴，一阳至萌，生气之端。故
子者孳也，以含孳育之义。丑者纽也，微阳虽生而体
尚弱，未免艰涩，故纽结而未能舒也。寅居东北，阴阳
之交，离阴而诣阳，敷布而条畅。寅者演也，万物至此
而广演矣。卯位正东，日出之所，融和之方，物至此而
咸得茂盛。卯者茂也。辰者震也，阳气至此已盛，阳主
动，动则变化生焉，物皆得遂其所也。巳为纯阳，居于
生长之方，万物盛起，气浮于表，故曰“巳者起也”，午者
阳已极而阴初萌，阳由于上，阴潜于下，有相忤之意。
又曰“午者大也，物至此而无不大也。”未阳已过盛而
阴渐临，阴阳交际已成实也，物既实则有味存焉，未
者味也，申气历南维而阳极，至西南而阴始回，阴阳
既调，物情得伸，故申者伸也，酉者酋也，阴之首也，是
以夷狄之帅为酋长。阴气收敛万物，犹绪也。戌者灭
也，阳气至此而将灭。九月霜陨木衰，水泉即涸也。亥
纯阴既极，物无终尽，荄核独存，荄根也，核种也。茎叶
虽败，根种自存，生生之义也。

火随五行而发见，有阴阳之分焉。阴则有形而无质，
阳则形质皆全备。水土阴也，巨海夜有火光，旷野夜
有燐火，近之则方无，乃有形无质者也。金木阳也，钻
斫竹木而生，戛击金石而出，皆能焚燎，乃有形复有
质，形质全备者也。故曰：“有阴阳之分焉。”

“水火乃阴阳之极，坎离之象著《坎》内含一阳生气也，
故水中能容物。离中含一阴死气也，故火中不容物。”
或问曰：“后天之数，又何所取起？”答曰：“数用阳生而阴
成，阴生而阳成。壬子阳一生，癸亥阴六成，一六水之
生成也。丁巳阴二生，丙午阳七成，二七火之生成也。
甲寅阳三生，乙卯阴八成，三八木之生成也。辛酉阴”
四生庚申阳，九成四九，金之生成也。辰戌阳五生丑
未阴十成五十，土之生成也。独遗戊己土，以百数归
之，用包众数，为该括之司，所囊五行也。

植者，阴物也。故天以清气滋之，雨露是也。动者，阳物
也。故地以浊味养之，食饮是也。

动物属阳，气在上，故“呼吸出口鼻。”植物属阴，气在下，
故“根荄藏地中。”

“大冶之中，盛夏必冻。大海之中，夜黑有光。”以真离真
《坎》之义也。阳极之《离》，中有真阴；阴极之《坎》，中有真阳
故也。

夫阴阳者，气聚成形，形成为质。形成犹柔，至质方刚。
形未能动，质具方动。海沫之结，石乳之凝，皆先柔而
后刚。“含胎之腹，抱伏之卵，皆先静而后动。”此“天一生
水，地二生火”之义矣。魄始聚而魂随之，形质具而魂
魄交，然后各得其所以为生，此“天三生木，地四生金”
之义也。“体全以成性，理具以为物”，此“天五生土”之义
也。是以太极未分之前，万事万类一源，故曰：“阴阳一
太极”也。

“水居地上，阳分精浮而附于天为气。气行乎天，气潜
地下，阴分精浮而附于地为水。水行乎地。气阳也，始
于东而盛于南；水阴也，始于西而盛于北。天行阳分，
自东升而西沉；天行阴分，自西沉而东升。沉则气化
水，升则水化气。大海不盈溢者，气之精浮于地。水生
于西北，而止息于东南；气生于东南，而降坠于西北。”
气不输精，则万物为之枯槁，水不输精，则巨海为之
泛溢。“是故气输精于地，水输精于天。”“水之流必归于
东南”者，天地之形西北高而东南低，水皆发于西北
而聚于东南；气之行必归于西北者，日月之躔东南
壮而西北残，气皆发于东南而聚于西北。阴阳升降
之义，气也水也，一体而二用。

“月为阴，主乎水。日为阳，主乎气。月行至于子午之位
则极盛，故潮汐生焉；日行至于子午之位则极盛，故
寒暑甚焉。”夏为阳，夏之日午为酷暑。冬为阴，冬之夜
半为严寒。

六气布于地支，而阳有太阳、阳明、少阳，阴有太阴、少
阴、厥阴。然阳曰阳明，阴曰厥阴，盖以循行差次而立
义。缘阳明居于太少之间，故为阳明；乃二阳相交以
为明；厥阴居于太少之后，故为厥阴。厥者，极尽之谓
也。

或问曰：“三春九夏之说，又曰三冬九秋者何？”答曰：“《易》
于东北为阳，南西为阴，故有三冬三春九秋九夏。三为阳始，九为阳终，始为阳中之阳，终为阳中之阴故
也。仍有三秋之说者，春为阳始，秋为阴始，所以始皆
称阳，数至于冬则不称九，夏则不称三也。”

《辍耕录》：唇之上何以谓之人中，若曰人身之中半，则
当在脐腹间。盖自此而上，眼耳鼻皆双窍。自此而下，
口暨二便皆单窍。三画阴，三画阳，成泰卦也。

人禀天地五行之气，以生手三阳三阴，足三阳三阴，
合为十二经，以环络一身，往来流通，无可间断，其胍
应于两手三部焉。盖胍以肉为阳，脉以血为阴；浮者
为表为阳，沉者为里为阴；迟者为阴主寒，数者为阳
主热。

《凝斋笔语》：阳主笑，阴主哭，故“同人号。”咷指六二，笑指
九五也。

“罍尊阳也，在阼牺尊阴也，在西堂上，以阳为主也。县
鼓阳也，在西应鼓阴也，在东堂下，以阴为主也。”
《庸斋日记》：“伏羲八卦，初画以奇偶分两仪，盖阴阳立
象之大辨也。因阴阳二体，又以太少分四象，只就第
二画以阳之阳曰太阳，阳中之阴曰少阴，阴之阴曰
太阴，阴中之阳曰少阳。及三画已成，则名为八卦，而
上画又各有阴阳。《震》初一阳而上二阴，阴犹盛也。《离》
上下二阳而一阴在内，阴犹中也。《兑》二阳在下一阴
在上，阳类进而阴将消，至干则纯阳矣。《巽》初一阴而
上二阳，阳犹盛也。坎上下二阴而一阳在内，阳犹中
也；《艮》二阴在下一阳在上，阴群兴而阳将伏，至坤则
成阴矣。”此俱以象画取次定位也。又《易》只是阴阳，阴
阳尽天地之道矣，故曰“一阴一阳之谓道。”太极者，阴
阳之本；动静者，阴阳之机。天地者，阴阳之体；健顺者，
阴阳之德；生成者，阴阳之功。消长进退，屈伸往来，则
皆阴阳互根相襌之妙用，无他事也。

《崔后渠集》：“流者，阳也；凝者，阴也。阴生物，非阳运之则
弗能。故阳得阴而行，阴得阳而灵。若曰阴阳一气尔，
人死而魂魄离者，何居？”

耄馀杂识太极动而生阳，静而生阴，生则自无而有
也。故释之者曰：“阳非至此而后有，阴非至此而后有。”
盍亦曰动而为阳，静而为阴者之免于分疏也。《易》曰：
“一阴一阳之谓道矣。”又曰：“阴阳不测之谓神。”不测则
有无俱泯，神则无事于言矣。故曰“大易不言有无。”
离为火，离二阳在外，一阴在内，凡爻二画者谓之阴，
故曰：“离中虚。”坎为水，《坎》二阴在外，一阳在内，凡爻一
画者谓之阳，故曰：“坎中满。”火无体，附丽而见，离者丽
也，火以用行，故外光。水有形，就下而流，坎者，陷也，水
以体行，故内照。

阴阳二气氤氲交互，则能为云作雨，或阴气少而阳
多，或阴气多而阳少，皆不能为雨。《小畜》之五阳一阴，
阴气少也；《小过》之四阴二阳，阳气少也。故皆不雨。
《杨升庵集》：“冬至阴极阳生，桃梅李杏花皆五出；夏至
阳极阴生，威灵仙鹿葱射干净瓶蕉栀子花皆六出
来。”《瞿唐集》：“阴阳之气如一个环，动静无端，阴阳无始，
未”曾断绝，特有消息盈虚耳。朱子说“阳无骤至之理”，
又说“‘一阳分作三十分”云云。双峰饶氏说“《坤》’字介乎
《剥》《复》二卦之间”云云，通说零碎了，似把阴阳之气作
断绝了，又生起来。殊不知阴阳剥复就是月一般，月
原不曾绝，断止有盈缺耳。

《辛天斋集》：一阴一阳之谓道，圣人安能取吾心之阴
而尽去之？一阴一阳之谓道，圣人又安能取世道之
阴而尽去之？一斡旋焉，则阴其为吾心之沉潜乎？阴
其为世道之恬静乎？然则阴不可抑欤？曰：“斡旋者，抑
之也。”抑之则阴亦善矣，所以为沉潜，为恬静也。不抑
之方为恶，蹢躅之孚能免哉？噫非独立万物之表者，
安足以议此。

“先天与《洛书》”而并观；则阳善而阴恶；阳治而阴乱；与
《河图》而并观；则阴阳皆为善也。天德纯而王道普，人
事纯而化机符；

《蒙泉杂言》：“窍，阴也，其数十，而用者九。指阳也，其数十，
其一无名而附于中，阴阳各虚其一也。天数五，地数
五。五十者，天地之数。虚其一者，道也。”

《干》左旋，阳进交于阴也。《坤》右转，阴进合于阳也。阴阳
交，万化生也。

血，少阴也，金也，故其气腥。尿，太阴也，水也，故其气臊。
髓，少阳也，木也，故其气膻。屎，太阳也，火也，故其气臭。
津隐于舌，通于脾，故其气香。

干离艮巽，巽为阳之终；坤坎兑震，震为阴之终。震巽
者，阴阳之交会也。

徐渭《游泄五记》“是观也，洞岩奇于阴，五泄奇于阳，而
七十二峰两壁夹一壑，时明时幽，时旷时逼，奇于阴
阳之间

《古三坟》：山坟潜山阴。阴君土，阴臣野，阴民鬼，阴物兽，
阴阳乐，阴兵妖，阴象冬。〈注〉“深潜其山”，阴之象也。地德
广大，为阴君也。野分地理，故为阴臣也。人死曰“鬼”，阴
之民也。“兽行于地”，阴之物也。乐本声音，为阴之阳也。
阴告人主，厥罚妖异也。冬主闭藏，阴之象也。

连山：阳，阳君天，阳臣干，阳民神，阳物禽，阳阴礼，阳兵
谴，阳象夏。〈注〉“山之相连”，如阳气也。“天覆群物”，阳之君
也。“十干相配”，阳之臣也。“神变万物”，阳之民也。“禽飞戾
天”，阳之物也。“礼主卑己”，阳之阴也。“天垂谴象”，阳之兵
也。“夏长万物”，阳之象也。

《录异记》：“袁起者，后汉时湘中人。忽醉，三日始醒，皆闻
酒气，自言与天人饮。后任汉阳令，逆说丰俭有验，日
判阳，夜判阴。”

《海录碎事》：“方丈西北有阴成大山，沧浪西有阳长大
山，此阳九百六之标揭，百六之运将至，即阳长水竭，
阴成水架。阳九之运将至，则阴成水竭，阳长水架。